V penzióne Magnólia a špecializovanej gymnastickej hale GK Pavlo Trenčín sa uskutočnil v dňoch 25 – 26. februára 2023 „Seminár trénerov a rozhodcov“ Sekcie športová gymnastika mužov SGF.

Dvojdňový seminár bol rozdelený na teoretickú časť, kde účastníci dostali aktuálne informácie o dianí v SGF od prezidentky M. Šiškovej. M. Zvalo informoval o dianí v Sekcii, vyhodnotenie činnosti Sekcie ŠGM za rok 2022, ciele a plán na rok 2023. P. Šimoňák informoval o RGCTM, vyhodnotenie, plán a zoznam chlapcov v jednotlivých kluboch, ktoré majú zriadené RGCTM.

V teoretickej časti J. Kremnický informoval o testovaní, metodike, výsledkoch spoločného testovania. Zaujímavé bolo porovnanie viacerých rokov a následné zmeny silovej výkonnosti u jednotlivých gymnastov.

Ľuboš Rupčík vo svojej prednáške informoval o dôležitých zmenách v pravidlách FIG na nový OH cyklus 2022 až 2024. Prebrali a riešili sme zmeny v Súťažnom programe ŠGM na rok 2023. Veľmi prospešné bolo podrobné spracovanie a vyhodnotenie povinných zostáv v mladších kategóriách, kde tréneri i rozhodcovia dostali informácie o chybách, rsp. o správnom predvedení. Účastník Európskeho kempu v Thessalonikach v lete 2022 A. Krasnozhonov predniesol získané informácie a nové trendy od TOP trénerov sveta.

Vo vynovenej gymnastickej hale GK Pavlo Trenčín prebehla aktívna rozprava o systéme prípravy, tréningových jednotkách, o ich náplni, plánovaní i o silovej príprave. Reprezentačný tréner poukázal na veľkú usilovnosť väčšiny trénerov, no slabú dôslednosť a trpezlivosť pri základných cvičebných tvaroch. Zdôraznil, že gymnastika bez dokonalých základov a kvalitnej silovej prípravy športovcov veľmi limituje a nikdy sa nedostanú k zložitejším CT.

Seminár bol veľmi aktívny, pribudlo niekoľko nových mladých tvári, čo dáva dobrý predpoklad na zvýšenie počtu aktívnych trénerov, rozhodcov a pretekárov v ŠG M.

Veľké poďakovanie patrí všetkým účastníkom Seminára, prednášajúcim za výborné prezentácie a GK Pavlo Trenčín za výborné podmienky, ktoré pre nás pripravili.

M. Zvalo